CELEX: 52020PC0576
Language: el
Date: 2020-09-22
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της συμφωνίας σχετικά με την τροποποίηση της ενδιάμεσης συμφωνίας εταιρικής σχέσης μεταξύ της Ευρωπαϊκής Κοινότητας, αφενός, και των κρατών του Ειρηνικού, αφετέρου, όσον αφορά τις προσχωρήσεις του Ανεξάρτητου Κράτους της Σαμόα και των Νήσων Σολομώντος, καθώς και τις μελλοντικές προσχωρήσεις άλλων νησιωτικών κρατών του Ειρηνικού

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 22.9.2020
            COM(2020) 576 final
            2020/0263(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της συμφωνίας σχετικά με την τροποποίηση της ενδιάμεσης συμφωνίας εταιρικής σχέσης μεταξύ της Ευρωπαϊκής Κοινότητας, αφενός, και των κρατών του Ειρηνικού, αφετέρου, όσον αφορά τις προσχωρήσεις του Ανεξάρτητου Κράτους της Σαμόα και των Νήσων Σολομώντος, καθώς και τις μελλοντικές προσχωρήσεις άλλων νησιωτικών κρατών του Ειρηνικού
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ 
            
            
               1.1.Αιτιολόγηση και στόχοι της πρότασης
            
            
               Η επισυναπτόμενη πρόταση απόφασης του Συμβουλίου συνιστά τη νομική πράξη για την υπογραφή και την προσωρινή εφαρμογή της συμφωνίας σχετικά με την τροποποίηση της ενδιάμεσης συμφωνίας εταιρικής σχέσης μεταξύ της Ευρωπαϊκής Ένωσης, αφενός, και των κρατών του Ειρηνικού, αφετέρου, σύμφωνα με το άρθρο 218 παράγραφος 5 της ΣΛΕΕ.
            
            
               Στις 12 Ιουνίου 2002 το Συμβούλιο εξουσιοδότησε την Επιτροπή να αρχίσει διαπραγματεύσεις για τη σύναψη συμφωνιών οικονομικής εταιρικής σχέσης (ΣΟΕΣ) με την ομάδα των κρατών της Αφρικής, της Καραϊβικής και του Ειρηνικού (ΑΚΕ).
            
            
               Στις 30 Ιουλίου 2009 η Ένωση υπέγραψε την ενδιάμεση συμφωνία εταιρικής σχέσης μεταξύ της Ευρωπαϊκής Κοινότητας, αφενός, και των κρατών του Ειρηνικού, αφετέρου
                  1
                (στο εξής: ενδιάμεση συμφωνία εταιρικής σχέσης), η οποία θεσπίζει πλαίσιο για μια συμφωνία οικονομικής εταιρικής σχέσης.
            
            
               Στόχοι της συμφωνίας είναι:
            
            
               α)να δώσει τη δυνατότητα στα κράτη του Ειρηνικού να επωφεληθούν από τη βελτιωμένη πρόσβαση στην αγορά που προσφέρει η ΕΕ·
            
            
               β)να προωθήσει τη βιώσιμη ανάπτυξη και τη βαθμιαία ενσωμάτωση των κρατών του Ειρηνικού στην παγκόσμια οικονομία·
            
            
               γ)να θεσπιστεί ζώνη ελευθέρων συναλλαγών μεταξύ των μερών με βάση το κοινό συμφέρον και να εκπληρωθεί αυτός ο στόχος με την προοδευτική απελευθέρωση του εμπορίου με τρόπο σύμφωνο με τους κανόνες του ΠΟΕ που εφαρμόζονται και την αρχή της ασυμμετρίας, ανάλογα με τις ειδικές ανάγκες και τους περιορισμούς της ικανότητας των κρατών του Ειρηνικού, όσον αφορά τα επίπεδα και το χρονοδιάγραμμα των δεσμεύσεων·
            
            
               δ)να θεσπιστούν κατάλληλες ρυθμίσεις για τη διευθέτηση των διαφορών· και
            
            
               ε)να θεσπιστούν κατάλληλες θεσμικές ρυθμίσεις.
            
            
               Η ενδιάμεση συμφωνία εταιρικής σχέσης εφαρμόζεται προσωρινά μεταξύ της Ένωσης και της Παπουασίας-Νέας Γουινέας από τις 20 Δεκεμβρίου 2009, καθώς και μεταξύ της Ένωσης και της Δημοκρατίας των Φίτζι από τις 28 Ιουλίου 2014.
            
            
               Το άρθρο 80 της ενδιάμεσης συμφωνίας εταιρικής σχέσης προβλέπει ότι και άλλα νησιωτικά κράτη του Ειρηνικού μπορούν να προσχωρήσουν στη συμφωνία, βάσει της υποβολής προσφοράς για πρόσβαση στην αγορά συμβατής με το άρθρο XXIV της GATT του 1994. Ως εκ τούτου, το Ανεξάρτητο Κράτος της Σαμόα και οι Νήσοι Σολομώντος προσχώρησαν στην ενδιάμεση συμφωνία εταιρικής σχέσης στις 21 Δεκεμβρίου 2018
                  2
                και στις 7 Μαΐου 2020
                  3
               , αντίστοιχα, και την εφαρμόζουν προσωρινά από τις 31 Δεκεμβρίου 2018 και τις 17 Μαΐου 2020, αντίστοιχα. Έχουν δρομολογηθεί οι διαδικασίες των μερών για την προσχώρηση του Βασιλείου της Τόνγκα, που έχει εκφράσει το ενδιαφέρον του να προσχωρήσει στην ενδιάμεση συμφωνία εταιρικής σχέσης.
            
            
               Μετά την προσχώρηση της Σαμόα και των Νήσων Σολομώντος, είναι αναγκαίο να τροποποιηθεί η ενδιάμεση συμφωνία εταιρικής σχέσης προκειμένου να περιληφθούν οι χώρες αυτές ως μέρη της ενδιάμεσης συμφωνίας εταιρικής σχέσης. Αντίστοιχες τεχνικές τροποποιήσεις θα χρειάζεται να πραγματοποιούνται στην ενδιάμεση συμφωνία εταιρικής σχέσης κάθε φορά που θα προσχωρεί στη συμφωνία ένα νέο νησιωτικό κράτος του Ειρηνικού.
            
            
               1.2Η επιτροπή εμπορίου της ΣΟΕΣ
            
            
               Με το άρθρο 68 της ενδιάμεσης συμφωνίας εταιρικής σχέσης συγκροτείται επιτροπή εμπορίου, αποτελούμενη από εκπροσώπους των μερών (της ΕΕ και των κρατών του Ειρηνικού).
            
            
               Η επιτροπή εμπορίου ασχολείται με όλα τα ζητήματα που είναι αναγκαία για την εφαρμογή της ενδιάμεσης συμφωνίας εταιρικής σχέσης. Κατά την εκτέλεση των καθηκόντων της, η επιτροπή εμπορίου μπορεί:
            
            
               α)να συγκροτεί και να εποπτεύει ειδικές επιτροπές ή όργανα που είναι αναγκαία για την εφαρμογή της συμφωνίας·
            
         
         
            
               β)να συνεδριάζει ανά πάσα στιγμή με συμφωνία των μερών·
            
            
               γ)να εξετάζει κάθε σχετικό θέμα στο πλαίσιο της συμφωνίας και να λαμβάνει κατάλληλα μέτρα κατά την άσκηση των καθηκόντων της· και
            
            
               δ)να λαμβάνει αποφάσεις ή να κάνει συστάσεις σε περιπτώσεις που προβλέπονται στη συμφωνία.
            
            
               
                  Το άρθρο 78 (ρήτρα αναθεώρησης) προβλέπει ότι η επιτροπή εμπορίου μπορεί να αναθεωρήσει την ενδιάμεση συμφωνία εταιρικής σχέσης, την εφαρμογή της, τη λειτουργία και την αποδοτικότητά της, κατά περίπτωση, και να προβεί σε κατάλληλες συστάσεις στα μέρη για την τροποποίησή της.
               
            
            
               Αποτελέσματα της έκτης και έβδομης επιτροπής εμπορίου
            
            
               Στις 24 Οκτωβρίου 2018 τα μέρη της ενδιάμεσης συμφωνίας εταιρικής σχέσης (ΕΕ, ΠΝΓ, Φίτζι) και το Ανεξάρτητο Κράτος της Σαμόα, οι Νήσοι Σολομώντος και η Τόνγκα, ως παρατηρητές, αντάλλαξαν απόψεις σχετικά με το πεδίο εφαρμογής και τη διαδικασία για την εισαγωγή των τεχνικών τροποποιήσεων στη συμφωνία, οι οποίες είναι αναγκαίες σε περίπτωση προσχώρησης.
            
            
               Τα μέρη χαρτογράφησαν το πεδίο εφαρμογής των τροποποιήσεων, το οποίο περιορίζεται στην καταχώριση του προσχωρούντος κράτους του Ειρηνικού ως μέρους της ενδιάμεσης συμφωνίας εταιρικής σχέσης και στην προσθήκη της προσφοράς του για πρόσβαση στην αγορά στο παράρτημα ΙΙ της συμφωνίας (τελωνειακοί δασμοί που επιβάλλονται στα προϊόντα καταγωγής του μέρους ΕΕ). Όσον αφορά τη διαδικασία, τα μέρη σημείωσαν ότι επί του παρόντος η επιτροπή εμπορίου δεν έχει την εξουσία να εισαγάγει τις εν λόγω τροποποιήσεις (η νομική βάση δυνάμει της ενδιάμεσης συμφωνίας εταιρικής σχέσης δεν είναι επαρκής). Τα μέρη αντάλλαξαν απόψεις σχετικά με τις ακόλουθες τρεις διαδικαστικές επιλογές.
            
            
               Επιλογή 1 – Να θεωρήσουν ότι οι σχετικές τροποποιήσεις εισάγονται σιωπηρά στην ενδιάμεση συμφωνία εταιρικής σχέσης δυνάμει της προσχώρησης (άρθρο 80)· ως εκ τούτου, δεν χρειάζεται να εισαχθούν ρητά μέσω ειδικής διαδικασίας.
            
            
               Επιλογή 2 – Η επιτροπή εμπορίου θα μπορούσε να προβεί σε δήλωση σχετικά με τον τρόπο ανάγνωσης της ενδιάμεσης συμφωνίας εταιρικής σχέσης μετά την προσχώρηση, όσον αφορά τις απαιτούμενες τεχνικές τροποποιήσεις. Το άρθρο 68 παράγραφος 4 στοιχείο γ) παρέχει τη νομική βάση για τέτοια δήλωση.
            
            
               Επιλογή 3 – Τα μέρη θα μπορούσαν να τροποποιήσουν το άρθρο 80 της ενδιάμεσης συμφωνίας εταιρικής σχέσης, για να παράσχουν στην επιτροπή εμπορίου την εξουσία να εκδώσει τις αναγκαίες αποφάσεις ενόψει νέας προσχώρησης.
            
            
               Η επιτροπή εμπορίου συμφώνησε ότι η επιλογή 3 θα παρείχε ασφάλεια δικαίου και δεσμεύτηκε να συστήσει στα μέρη να τροποποιήσουν το άρθρο 80 αναλόγως. Μετά την έβδομη συνεδρίασή της, στις 3-4 Οκτωβρίου 2019, η επιτροπή εμπορίου εξέδωσε σύσταση για τον σκοπό αυτό, σύμφωνα με τη θέση που πρέπει να ληφθεί εξ ονόματος της Ένωσης [απόφαση (ΕΕ) 2019/1707 του Συμβουλίου, της 17ης Ιουνίου 2019 (ΕΕ L 260 της 11.10.2019, σ. 45)].
            
            
               1.3.Συνέπεια με τις ισχύουσες διατάξεις στον τομέα πολιτικής
            
            
               Η πρόταση εφαρμόζει τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού (ΑΚΕ), αφενός, και της Ευρωπαϊκής Κοινότητας και των κρατών μελών της, αφετέρου (στο εξής: συμφωνία εταιρικής σχέσης ΑΚΕ-ΕΕ ή συμφωνία του Κοτονού)
                  4
               , που αποτελεί τη νομική βάση για την ενδιάμεση συμφωνία εταιρικής σχέσης.
            
            
               Η προσχώρηση άλλων κρατών του Ειρηνικού στην ενδιάμεση συμφωνία εταιρικής σχέσης ενισχύει το νομικό πλαίσιο για τις εμπορικές σχέσεις της ΕΕ με χώρες-εταίρους, διευκολύνει τις αμοιβαίες εμπορικές συναλλαγές και την ένταξη στην παγκόσμια οικονομία. Επίσης, ενσωματώνει τα εν λόγω κράτη στο καθεστώς των κοινών κανόνων και θεσμών που θεσπίζονται με τη συμφωνία.
            
            
               1.4.Συνέπεια με άλλες πολιτικές της Ένωσης
            
            
               Η ενδιάμεση συμφωνία εταιρικής σχέσης αποτελεί εμπορική συμφωνία που συμβάλλει στην αρμονική ανάπτυξη του παγκόσμιου εμπορίου, επεκτείνει την ασύμμετρη πρόσβαση στην αγορά στα νέα κράτη που βρίσκονται σε διαδικασία προσχώρησης και τους επιτρέπει να προστατεύουν από την ελευθέρωση ευαίσθητους τομείς, ενώ παράλληλα προβλέπει πολλές διασφαλίσεις και ρήτρα για την προστασία των νεοσύστατων βιομηχανιών. Η συμφωνία περιέχει διατάξεις σχετικά με τους κανόνες καταγωγής που διευκολύνουν τις εξαγωγές τους προς την ΕΕ. Επίσης, περιέχει διατάξεις για τη βιώσιμη ανάπτυξη (άρθρο 3), σύμφωνα με τις οποίες τα μέρη επανεπιβεβαιώνουν ότι ο στόχος της βιώσιμης ανάπτυξης αποτελεί αναπόσπαστο μέρος των διατάξεων της παρούσας συμφωνίας και συνάδει με τους κυρίαρχους στόχους και τις αρχές που ορίζονται στη συμφωνία του Κοτονού, και ιδίως με τη γενική δέσμευση για τη μείωση και, τελικά, την εξάλειψη της φτώχειας κατά τρόπο που να είναι σύμφωνος με τους στόχους της βιώσιμης ανάπτυξης. Οι εν λόγω διατάξεις συμβάλλουν στον στόχο της συνοχής της πολιτικής για την ανάπτυξη και είναι σύμφωνες με το άρθρο 208 παράγραφος 2 της ΣΛΕΕ.
            
            
               2.ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ
            
            
               2.1.Νομική βάση
            
            
               Η νομική βάση για την παρούσα απόφαση του Συμβουλίου είναι η Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 5.
            
            
               2.2.Επικουρικότητα (σε περίπτωση μη αποκλειστικής αρμοδιότητας)
            
         
         
            
               Η κοινή εμπορική πολιτική, σύμφωνα με το άρθρο 3 της ΣΛΕΕ, αποτελεί αποκλειστική αρμοδιότητα της Ένωσης.
            
            
               2.3.Αναλογικότητα
            
            
               Η παρούσα πρόταση είναι αναγκαία για την υλοποίηση των διεθνών δεσμεύσεων της Ένωσης, όπως καθορίζονται στη συμφωνία εταιρικής σχέσης ΑΚΕ-ΕΕ, ιδίως για τη σύναψη νέων εμπορικών συμφωνιών συμβατών με τον ΠΟΕ, καταργώντας προοδευτικά τα εμπόδια στο εμπόριο μεταξύ των μερών και ενισχύοντας τη συνεργασία σε όλους τους τομείς που σχετίζονται με το εμπόριο με τα κράτη του Ειρηνικού.
            
            
               2.4.Επιλογή της νομικής πράξης
            
            
               Δεν υπάρχει άλλη νομική πράξη που να μπορεί να χρησιμοποιηθεί για την επίτευξη του στόχου που επιδιώκεται με την παρούσα πρόταση.
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               3.1.Εκτίμηση επιπτώσεων
            
            
               Μεταξύ του 2003 και του 2007 πραγματοποιήθηκε εκτίμηση των επιπτώσεων στη βιωσιμότητα (SIA) που έχουν οι συμφωνίες οικονομικής εταιρικής σχέσης ΕΕ-ΑΚΕ. Η συγγραφή υποχρεώσεων του εν λόγω έργου δημοσιεύτηκε από την Ευρωπαϊκή Επιτροπή το 2002 στο πλαίσιο ανταγωνιστικής πρόσκλησης υποβολής προσφορών. Ως αποτέλεσμα της εν λόγω πρόσκλησης υποβολής προσφορών, τον Αύγουστο του 2002 ανατέθηκε στην PwC Γαλλίας σύμβαση-πλαίσιο πενταετούς διάρκειας. Το σχέδιο της τελικής έκθεσης της SIA υποβλήθηκε στα ενδιαφερόμενα μέρη στην Ευρώπη σε συνεδρίαση που πραγματοποιήθηκε στο πλαίσιο του διαλόγου της κοινωνίας των πολιτών της ΕΕ που διοργάνωσε η Ευρωπαϊκή Επιτροπή στις 23 Μαρτίου 2007 στις Βρυξέλλες, Βέλγιο.
            
            
               3.2.Καταλληλότητα και απλούστευση του κανονιστικού πλαισίου
            
            
               
                  Η έγκριση της συμφωνίας που τροποποιεί την ενδιάμεση συμφωνία εταιρικής σχέσης δεν υπόκειται σε διαδικασίες του προγράμματος REFIT· δεν συνεπάγεται κόστος για τις ΜΜΕ της Ένωσης· τέλος, δεν εγείρει κανένα ζήτημα όσον αφορά το ψηφιακό περιβάλλον.
               
            
            
               3.3.Θεμελιώδη δικαιώματα
            
            
               
                  Η πρόταση δεν έχει συνέπειες για την προστασία των θεμελιωδών δικαιωμάτων στην Ένωση.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η προτεινόμενη απόφαση δεν έχει δημοσιονομικές επιπτώσεις.
               
            
            
               5.ΛΟΙΠΑ ΣΤΟΙΧΕΙΑ
            
            
               5.1.Αναλυτική επεξήγηση των επιμέρους διατάξεων της πρότασης
            
            
               Το άρθρο 1 της πρότασης εγκρίνει την υπογραφή της συμφωνίας σχετικά με την τροποποίηση της ενδιάμεσης συμφωνίας εταιρικής σχέσης για λογαριασμό της Ένωσης.
            
            
               Το άρθρο 2 εξουσιοδοτεί τη Γενική Γραμματεία του Συμβουλίου να καταρτίσει την πράξη εξουσιοδότησης για την υπογραφή της συμφωνίας σχετικά με την τροποποίηση της ενδιάμεσης συμφωνίας εταιρικής σχέσης.
            
            
               Το άρθρο 3 ορίζει ότι η συμφωνία σχετικά με την τροποποίηση της ενδιάμεσης συμφωνίας εταιρικής σχέσης εφαρμόζεται σε προσωρινή βάση.
            
            
               Το άρθρο 4 καθορίζει την ημερομηνία έναρξης ισχύος της απόφασης.
            
         
         
            
               2020/0263 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της συμφωνίας σχετικά με την τροποποίηση της ενδιάμεσης συμφωνίας εταιρικής σχέσης μεταξύ της Ευρωπαϊκής Κοινότητας, αφενός, και των κρατών του Ειρηνικού, αφετέρου, όσον αφορά τις προσχωρήσεις του Ανεξάρτητου Κράτους της Σαμόα και των Νήσων Σολομώντος, καθώς και τις μελλοντικές προσχωρήσεις άλλων νησιωτικών κρατών του Ειρηνικού
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 5,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Στις 12 Ιουνίου 2002 το Συμβούλιο εξουσιοδότησε την Επιτροπή να αρχίσει διαπραγματεύσεις για τη σύναψη συμφωνιών οικονομικής εταιρικής σχέσης με την ομάδα κρατών της Αφρικής, της Καραϊβικής και του Ειρηνικού (ΑΚΕ)
                  5
               .
            
            
               (2)Στις 30 Ιουλίου 2009 υπεγράφη στο Λονδίνο η ενδιάμεση συμφωνία εταιρικής σχέσης μεταξύ της Ευρωπαϊκής Κοινότητας, αφενός, και των κρατών του Ειρηνικού, αφετέρου
                  6
                (στο εξής: ενδιάμεση συμφωνία εταιρικής σχέσης), η οποία καθορίζει το πλαίσιο για μια συμφωνία οικονομικής εταιρικής σχέσης. Η ενδιάμεση συμφωνία εταιρικής σχέσης εφαρμόζεται προσωρινά μεταξύ της Ένωσης και της Παπουασίας-Νέας Γουινέας από τις 20 Δεκεμβρίου 2009, καθώς και μεταξύ της Ένωσης και των Φίτζι από τις 28 Ιουλίου 2014.
            
            
               (3)Το άρθρο 80 της ενδιάμεσης συμφωνίας εταιρικής σχέσης προβλέπει την προσχώρηση άλλων νησιωτικών κρατών του Ειρηνικού. Με την απόφαση (ΕΕ) 2018/1908
                  7
                και την απόφαση (ΕΕ) 2020/409
                  8
               , το Συμβούλιο ενέκρινε τις προσχωρήσεις της Σαμόα και των Νήσων Σολομώντος, αντίστοιχα, στην ενδιάμεση συμφωνία εταιρικής σχέσης. Η Σαμόα προσχώρησε στην ενδιάμεση συμφωνία εταιρικής σχέσης στις 21 Δεκεμβρίου 2018 και την εφαρμόζει προσωρινά από την 31η Δεκεμβρίου 2018, ενώ οι Νήσοι Σολομώντος προσχώρησαν στην ενδιάμεση συμφωνία εταιρικής σχέσης στις 7 Μαΐου 2020 και την εφαρμόζουν προσωρινά από τη 17η Μαΐου 2020.
            
            
               (4)Μετά την προσχώρηση της Σαμόα και των Νήσων Σολομώντος, για λόγους ασφάλειας δικαίου, είναι αναγκαίο να τροποποιηθεί η ενδιάμεση συμφωνία εταιρικής σχέσης προκειμένου να περιληφθούν οι χώρες αυτές ως συμβαλλόμενα μέρη της ενδιάμεσης συμφωνίας εταιρικής σχέσης. Αντίστοιχη τροποποίηση θα χρειαστεί να πραγματοποιείται στην ενδιάμεση συμφωνία εταιρικής σχέσης κάθε φορά που θα προσχωρεί στη συμφωνία ένα νέο νησιωτικό κράτος του Ειρηνικού.
            
            
               (5)Το άρθρο 68 της ενδιάμεσης συμφωνίας εταιρικής σχέσης θεσπίζει επιτροπή εμπορίου η οποία ασχολείται με όλα τα ζητήματα που είναι αναγκαία για την εφαρμογή της συμφωνίας. Είναι σκόπιμο να εξουσιοδοτηθεί η επιτροπή εμπορίου να αποφασίζει για κάθε τροποποίηση της ενδιάμεσης συμφωνίας εταιρικής σχέσης που ενδεχομένως θα είναι αναγκαία μετά την προσχώρηση άλλων νησιωτικών κρατών του Ειρηνικού.
            
            
               (6)Με την απόφαση (ΕΕ) 2019/1707
                  9
                το Συμβούλιο αποφάσισε σχετικά με τη θέση που θα ληφθεί εξ ονόματος της Ένωσης στο πλαίσιο της επιτροπής εμπορίου όσον αφορά τις εν λόγω τροποποιήσεις, οι οποίες συμφωνήθηκαν κατά την έβδομη συνεδρίαση της επιτροπής εμπορίου που πραγματοποιήθηκε στις 4 Οκτωβρίου 2019.
            
            
               (7)Συνεπώς, η συμφωνία για την τροποποίηση της ενδιάμεσης συμφωνίας εταιρικής σχέσης θα πρέπει να υπογραφεί εξ ονόματος της Ένωσης, με την επιφύλαξη της σύναψής της σε μεταγενέστερη ημερομηνία.
            
            
               (8)Δεδομένου ότι το άρθρο 76 παράγραφος 2 της ενδιάμεσης συμφωνίας εταιρικής σχέσης προβλέπει την προσωρινή εφαρμογή της εν αναμονή της έναρξης ισχύος της, η συμφωνία για την τροποποίηση της ενδιάμεσης συμφωνίας εταιρικής σχέσης θα πρέπει να εφαρμοστεί προσωρινά,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               1.Η υπογραφή της συμφωνίας σχετικά με την τροποποίηση της ενδιάμεσης συμφωνίας εταιρικής σχέσης μεταξύ της Ευρωπαϊκής Κοινότητας, αφενός, και των κρατών του Ειρηνικού, αφετέρου, όσον αφορά τις προσχωρήσεις του Ανεξάρτητου Κράτους της Σαμόα και των Νήσων Σολομώντος, καθώς και τις μελλοντικές προσχωρήσεις άλλων νησιωτικών κρατών του Ειρηνικού, εγκρίνεται εξ ονόματος της Ένωσης, με την επιφύλαξη της σύναψης της εν λόγω συμφωνίας.
            
            
               2.Το κείμενο της προς υπογραφή συμφωνίας επισυνάπτεται στην παρούσα απόφαση.
            
         
         
            
               Άρθρο 2
            
            
               Η Γενική Γραμματεία του Συμβουλίου καταρτίζει την πράξη εξουσιοδότησης του/των προσώπου/-ων που θα ορίσουν οι διαπραγματευτές της συμφωνίας για την υπογραφή της, με την επιφύλαξη της σύναψής της.
            
            
               Άρθρο 3
            
            
               Η συμφωνία εφαρμόζεται προσωρινά, σύμφωνα με το άρθρο 76 παράγραφος 2 της ενδιάμεσης συμφωνίας εταιρικής σχέσης, από την ημερομηνία της υπογραφής της, ενόσω εκκρεμεί η έναρξη ισχύος της.
            
            
               Άρθρο 4
            
            
               Η παρούσα απόφαση αρχίζει να ισχύει την ημέρα της έκδοσής της.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Απόφαση του Συμβουλίου, της 13ης Ιουλίου 2009, για την υπογραφή και την προσωρινή εφαρμογή της ενδιάμεσης συμφωνίας εταιρικής σχέσης μεταξύ της Ευρωπαϊκής Κοινότητας, αφενός, και των κρατών του Ειρηνικού, αφετέρου (ΕΕ L 272 της 16.10.2009, σ. 1).
               
               
                  
                     (2)
                  
                        ΕΕ L 333 της 28.12.2018, σ. 1.
               
               
                  
                     (3)
                  
                        ΕΕ L 85 της 20.3.2020, σ. 1.
               
               
                  
                     (4)
                  
                        ΕΕ L 287 της 4.11.2010, σ. 3. Συμφωνία όπως τροποποιήθηκε με τη συμφωνία που υπογράφηκε στο Λουξεμβούργο στις 25 Ιουνίου 2005 (ΕΕ L 209 της 11.8.2005, σ. 27) και με τη συμφωνία που υπογράφηκε στην Ουαγκαντούγκου στις 22 Ιουνίου 2010 (ΕΕ L 287 της 4.11.2010, σ. 3).
               
               
                  
                     (5)
                  
                        Οδηγίες του Συμβουλίου για τις διαπραγματεύσεις συμφωνιών οικονομικής εταιρικής σχέσης με τις χώρες και περιφέρειες ΑΚΕ [9930/02 (DG E II) HH/sg].
               
               
                  
                     (6)
                  
                        ΕΕ L 272 της 16.10.2009, σ. 2.
               
               
                  
                     (7)
                  
                        Απόφαση (ΕΕ) 2018/1908 του Συμβουλίου, της 6ης Δεκεμβρίου 2018, για την προσχώρηση της Σαμόα στην ενδιάμεση συμφωνία εταιρικής σχέσης μεταξύ της Ευρωπαϊκής Κοινότητας, αφενός, και των κρατών του Ειρηνικού, αφετέρου (ΕΕ L 333 της 28.12.2018, σ. 1).
               
               
                  
                     (8)
                  
                        Απόφαση (ΕΕ) 2020/409 του Συμβουλίου, της 17ης Φεβρουαρίου 2020, για την προσχώρηση των Νήσων Σολομώντος στην ενδιάμεση συμφωνία εταιρικής σχέσης μεταξύ της Ευρωπαϊκής Κοινότητας, αφενός, και των κρατών του Ειρηνικού, αφετέρου (ΕΕ L 85 της 20.3.2020, σ. 1).
               
               
                  
                     (9)
                  
                        Απόφαση (ΕΕ) 2019/1707 του Συμβουλίου, της 17ης Ιουνίου 2019, σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της επιτροπής εμπορίου που έχει συσταθεί βάσει της ενδιάμεσης συμφωνίας εταιρικής σχέσης μεταξύ της Ευρωπαϊκής Κοινότητας, αφενός, και των κρατών του Ειρηνικού, αφετέρου, όσον αφορά σύσταση για ορισμένες τροποποιήσεις που πρέπει να πραγματοποιηθούν στην εν λόγω συμφωνία ώστε να ληφθούν υπόψη η προσχώρηση της Σαμόα και οι μελλοντικές προσχωρήσεις άλλων νησιωτικών κρατών του Ειρηνικού (ΕΕ L 260 της 11.10.2019, σ. 45.)
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 22.9.2020
            COM(2020) 576 final
            ΠΑΡΑΡΤΗΜΑ
            της
            πρότασης απόφασης του Συμβουλίου
            για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της συμφωνίας σχετικά με την τροποποίηση της ενδιάμεσης συμφωνίας εταιρικής σχέσης μεταξύ της Ευρωπαϊκής Κοινότητας, αφενός, και των κρατών του Ειρηνικού, αφετέρου, όσον αφορά τις προσχωρήσεις του Ανεξάρτητου Κράτους της Σαμόα και των Νήσων Σολομώντος, καθώς και τις μελλοντικές προσχωρήσεις άλλων νησιωτικών κρατών του Ειρηνικού
            
               
         
         
            
               ΣΥΜΦΩΝΙΑ
            
            
               για την τροποποίηση της ενδιάμεσης συμφωνίας εταιρικής σχέσης μεταξύ της Ευρωπαϊκής Κοινότητας, αφενός, και των κρατών του Ειρηνικού, αφετέρου, όσον αφορά τις προσχωρήσεις του Ανεξάρτητου Κράτους της Σαμόα και των Νήσων Σολομώντος, και τις μελλοντικές προσχωρήσεις άλλων νησιωτικών κρατών του Ειρηνικού
            
            
               Η ΕΥΡΩΠΑΪΚΗ ΕΝΩΣΗ,
            
            
               αφενός, και
            
            
               Η ΔΗΜΟΚΡΑΤΙΑ ΤΩΝ ΦΙΤΖΙ (στο εξής: Φίτζι),
            
            
               ΤΟ ΑΝΕΞΑΡΤΗΤΟ ΚΡΑΤΟΣ ΤΗΣ ΠΑΠΟΥΑΣΙΑΣ ΝΕΑΣ ΓΟΥΙΝΕΑΣ (στο εξής: Παπουασία-Νέα Γουινέα),
            
            
               ΤΟ ΑΝΕΞΑΡΤΗΤΟ ΚΡΑΤΟΣ ΤΗΣ ΣΑΜΟΑ (στο εξής: Σαμόα), και
            
            
               ΟΙ ΝΗΣΟΙ ΣΟΛΟΜΩΝΤΟΣ (στο εξής: Νήσοι Σολομώντος),
            
            
               τα οποία στο εξής καλούνται επίσης «κράτη του Ειρηνικού»,
            
            
               αφετέρου,
            
            
               ΕΧΟΝΤΑΣ ΥΠΟΨΗ την ενδιάμεση συμφωνία εταιρικής σχέσης μεταξύ της Ευρωπαϊκής Κοινότητας, αφενός, και των κρατών του Ειρηνικού, αφετέρου
                  1
                (στο εξής: ενδιάμεση συμφωνία εταιρικής σχέσης), η οποία θεσπίζει το πλαίσιο για συμφωνία οικονομικής εταιρικής σχέσης, που υπεγράφη στο Λονδίνο στις 30 Ιουλίου 2009 και εφαρμόζεται προσωρινά μεταξύ της Ευρωπαϊκής Ένωσης και της Παπουασίας-Νέας Γουινέας από τις 20 Δεκεμβρίου 2009 και μεταξύ της Ευρωπαϊκής Ένωσης και των Φίτζι από τις 28 Ιουλίου 2014·
            
            
               ΕΧΟΝΤΑΣ ΥΠΟΨΗ το γεγονός ότι το άρθρο 80 της ενδιάμεσης συμφωνίας εταιρικής σχέσης προβλέπει ότι και άλλα νησιωτικά κράτη του Ειρηνικού μπορούν να προσχωρήσουν στη συμφωνία, βάσει της υποβολής προσφοράς για πρόσβαση στην αγορά συμβατής με το άρθρο XXIV της GATT του 1994·
            
            
               ΕΧΟΝΤΑΣ ΥΠΟΨΗ το γεγονός ότι, με την κατάθεση των πράξεων προσχώρησής τους, η Σαμόα και οι Νήσοι Σολομώντος προσχώρησαν στην ενδιάμεση συμφωνία εταιρικής σχέσης στις 21 Δεκεμβρίου 2018 και στις 7 Μαΐου 2020, αντίστοιχα, και, ως εκ τούτου, κατέστησαν συμβαλλόμενα μέρη της συμφωνίας·
            
            
               ΕΧΟΝΤΑΣ ΥΠΟΨΗ το γεγονός ότι η ενδιάμεση συμφωνία εταιρικής σχέσης εφαρμόζεται προσωρινά μεταξύ της Ευρωπαϊκής Ένωσης και της Σαμόα από τις 31 Δεκεμβρίου 2018, και μεταξύ της Ευρωπαϊκής Ένωσης και των Νήσων Σολομώντος από τις 17 Μαΐου 2020·
            
            
               ΕΧΟΝΤΑΣ ΥΠΟΨΗ τη σύσταση της 4ης Οκτωβρίου 2019 της επιτροπής εμπορίου που συστάθηκε με την ενδιάμεση συμφωνία εταιρικής σχέσης σχετικά με τις τροποποιήσεις που πρέπει να επέλθουν στην εν λόγω συμφωνία, ώστε να ληφθεί υπόψη η προσχώρηση των νησιωτικών κρατών του Ειρηνικού στην ενδιάμεση συμφωνία εταιρικής σχέσης·
            
            
               ΕΠΙΒΕΒΑΙΩΝΟΝΤΑΣ τη δέσμευσή τους για την εφαρμογή της ενδιάμεσης συμφωνίας εταιρικής σχέσης και επιθυμώντας να συνεργαστούν για την επίτευξη των στόχων της συμφωνίας·
            
            
               ΕΠΙΘΥΜΩΝΤΑΣ να διευκολύνουν την προσχώρηση άλλων νησιωτικών κρατών του Ειρηνικού στην ενδιάμεση συμφωνία εταιρικής σχέσης και να επεκτείνουν σ’ αυτά τα οφέλη που απορρέουν από τη συμφωνία,
            
            
               ΑΠΟΦΑΣΙΣΑΝ ΝΑ ΣΥΝΑΨΟΥΝ ΤΗΝ ΠΑΡΟΥΣΑ ΣΥΜΦΩΝΙΑ:
            
            
               Άρθρο 1
            
         
         
            
               Τροποποίηση της ενδιάμεσης συμφωνίας εταιρικής σχέσης
            
            
               Η ενδιάμεση συμφωνία εταιρικής σχέσης μεταξύ της Ευρωπαϊκής Κοινότητας, αφενός, και των κρατών του Ειρηνικού, αφετέρου, τροποποιείται ως εξής:
            
            
               1.Στο άρθρο 70, η παράγραφος 1 αντικαθίσταται από το ακόλουθο κείμενο:
            
            
               «1.
                     Για τους σκοπούς της παρούσας συμφωνίας τα “συμβαλλόμενα μέρη” είναι, αφενός, η Ευρωπαϊκή Κοινότητα (στο εξής: μέρος ΕΚ) και, αφετέρου, η Παπουασία Νέα Γουινέα, η Δημοκρατία των Φίτζι, το Ανεξάρτητο Κράτος της Σαμόα και οι Νήσοι Σολομώντος (στο εξής: κράτη του Ειρηνικού)».
            
            
               2.Στο άρθρο 80, προστίθεται η ακόλουθη παράγραφος 3:
            
            
               «3.
                     Η επιτροπή εμπορίου μπορεί να αποφασίζει για κάθε τροποποίηση της συμφωνίας που ενδεχομένως θα είναι αναγκαία μετά την προσχώρηση άλλου νησιωτικού κράτους του Ειρηνικού».
            
            
               Άρθρο 2
            
            
               Έναρξη ισχύος
            
            
               1.Η παρούσα συμφωνία αρχίζει να ισχύει υπό τους ίδιους όρους με εκείνους που προβλέπονται στο άρθρο 76 παράγραφος 1 της ενδιάμεσης συμφωνίας εταιρικής σχέσης.
            
            
               2.Η παρούσα συμφωνία εφαρμόζεται προσωρινά υπό τους ίδιους όρους με εκείνους που προβλέπονται στο άρθρο 76 παράγραφος 2 της ενδιάμεσης συμφωνίας εταιρικής σχέσης.
            
            
               Άρθρο 3
            
            
               Αυθεντικά κείμενα
            
            
               Η παρούσα συμφωνία συντάσσεται εις διπλούν στην αγγλική, βουλγαρική, γαλλική, γερμανική, δανική, ελληνική, εσθονική, ισπανική, ιταλική, κροατική, λετονική, λιθουανική, μαλτεζική, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική και φινλανδική γλώσσα και όλα τα κείμενα είναι εξίσου αυθεντικά.
            
            
               ΣΕ ΠΙΣΤΩΣΗ ΤΩΝ ΑΝΩΤΕΡΩ, οι υπογράφοντες πληρεξούσιοι, δεόντως εξουσιοδοτημένοι προς τούτο, υπέγραψαν την παρούσα συμφωνία.
            
            
               [πόλη] [ημερομηνία].
            
            
               Για την Ευρωπαϊκή Ένωση
            
            
               Για τη Δημοκρατία των Φίτζι
            
            
               Για το Ανεξάρτητο Κράτος της Παπουασίας-Νέας Γουινέας
            
            
               Για το Ανεξάρτητο Κράτος της Σαμόα
            
            
               Για τις Νήσους Σολομώντος
            
         
         
            
                  
                     (1)
                  
                        ΕΕ L 272 της 16.10.2009, σ. 2.